РЕШЕНИЕ НА СЪВЕТА
от 18 май 2009 годинa
за установяване на позицията, която ще бъде приета от името на Общността в рамките на Международния съвет по зърното, по отношение на удължаването на срока на действие на Конвенцията за търговията със зърно от 1995 г.
(2009/393/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него във връзка с член 300, параграф 2, втора алинея от него,
като взе предвид предложението на Комисията,
като има предвид, че:
(1)
Конвенцията за търговията със зърно от 1995 г. бе сключена от Общността с Решение 96/88/ЕО на Съвета (1) и срокът ѝ на действие е редовно удължаван за нови периоди от две години. За последен път срокът ѝ на действие бе удължен с решение на Международния съвет по зърното през юни 2007 г. и тя остава в сила до 30 юни 2009 г. Общността е заинтересована от допълнителното удължаване на срока ѝ на действие. Поради това Комисията, като представител на Общността в Конвенцията за търговията със зърно, следва да бъде упълномощена да гласува в подкрепа на подобно удължаване,
РЕШИ:
Член единствен
Позицията на Общността в рамките на Международния съвет по зърното е да гласува в подкрепа на удължаването на срока на действие на Конвенцията за търговията със зърно от 1995 г. за допълнителен период от не повече от две години.
Комисията се упълномощава да изрази тази позиция в рамките на Международния съвет по зърното.
Съставено в Брюксел на 18 май 2009 година.